ธปท.มั่นใจคุมเงินเฟ้ออยู่ศก.โตได้
ธปท.มั่นใจเศรษฐกิจปีนี้ยังมีแนวโน้มขยายตัวได้ต่อเนื่อง แม้จะมีความเสี่ยงด้านเงินเฟ้อเร่งขึ้นบ้าง
29 มี.ค. 2555

ธปท.มั่นใจเศรษฐกิจปีนี้ยังมีแนวโน้มขยายตัวได้ต่อเนื่อง แม้จะมีความเสี่ยงด้านเงินเฟ้อเร่งขึ้นบ้าง
นายทรงธรรม ปิ่นโต ผู้อำนวยการ สำนักเศรษฐกิจมหาภาค ธนาคารแห่งประเทศไทย(ธปท.) กล่าวว่าหากมีการพิจารณาปรับขึ้นภาษีปาบหรือสินค้าบางกลุ่ม เช่น สุรา บุหรี่ แอร์ ฯลฯ จริงๆคงมีผลต่อเงินเฟ้อบ้าง แต่คงไม่มาก เพราะสินค้าเหล่านี้มีสัดส่วนในการคำนวณเงินเฟ้อไม่มากนัก และมองว่าภาวะเศรษฐกิจขณะนี้ถึงจะมีความเสี่ยงด้านเงินเฟ้อบ้าง แต่อยู่ในวิสัยที่ดูแลได้ เชื่ออัตราดอกเบี้ยนโยบายในปัจจุบันที่ 3% ยังเหมาะสมในการช่วยดูแลการฟื้นตัวของเศรษฐกิจปีนี้ให้ขยายตัวได้ต่อเนื่อง
“ภาวะเศรษฐกิจโดยรวมในขณะนี้ข้อมูลที่ออกมาดีขึ้นชัดเจน น่าจะเป็นแรงขับเคลื่อนให้เศรษฐกิจขยายตัวได้ต่อเนื่อง แม้จะมีความเสี่ยงด้านเงินเฟ้อ แต่ก็อยู่ในวิสัยที่ควบคุมได้” นายทรงธรรมกล่าว